Senest 1. januar 2020 skal Danmark oprette et helt nyt og selvstændigt dansk postvæsen. Sådan lyder det nu fra Dansk Folkeparti op til de kommende politiske forhandlinger om et nyt postforlig.

- Vi skal indgive en skilsmissebegæring overfor svenskerne, så vi igen får postvæsenet hjem på danske hænder, siger Dansk Folkepartis postordfører Henrik Brodersen.

Siden det statslige selskab Postnord blev stiftet i 2009 som en fusion af det danske Post Danmark og det svenske Posten AB har den danske regering ejet 40 procent af Postnord, mens den svenske regering sidder på de resterende 60 procent af aktierne. Ifølge Dansk Folkeparti har svenskerne alt for stort fokus på, hvad der er godt for Sverige. Og samtidig er servicen for danskerne blevet gradvist dårligere, mener partiet.

- Jeg føler, at vi har mindre og mindre indflydelse på, hvordan man driver postvæsen i Danmark. Vi er nødt til at se på det her med helt nye øjnene. For at vi kan få et driftssikkert postvæsen igen, så må vi have det hjem. Det kommer så til at koste nogle penge, og det må vi bare tage på vores kappe, siger Henrik Brodersen.

Professor forudser stor regning til danskerne

Men ifølge professor i økonomistyring Per Nikolaj Bukh fra Aalborg Universitet, vil det være et samfundsøkonomisk selvmål at trække Danmark ud af Postnord. Man kommer til at miste nogle af de synergier, som der er ved at have et fælles nordisk selskab, påpeger han. Og tilføjer, at det også vil koste mange penge at skille Postnord ad.

- Det vil være en voldsom fordyrelse, som betyder spild af samfundsmæssige ressourcer. De penge vil man enten skulle vælte over på brevpriserne eller også skal staten give tilskud. Det vil være de danske skatteborgere, der kommer til at betale, siger Per Nikolaj Bukh.

Læs også : Postnord bløder millioner mens EU-redningsplan trækker ud

Professoren vurderer at regningen for at trække Danmark ud af Postnord vil løbe op i flere hundrede millioner kroner.

- Og der vil også ske et stort værditab. Danmark vil stå i en rigtig vanskelig forhandlingssituation i forhold til hvor mange penge svenskerne er villige til at give som betaling for, at de får lov at overtage de svenske ejendomme, siger Per Nikolaj Bukh, der har svært ved at se økonomiske fordele ved at have et rent danskejet postselskab.

Professoren mener heller ikke, at der er belæg for at mene, at danske interesser bliver tromlet i Postnord.

Har ikke regnet på forslaget

Dansk Folkeparti har ikke regnet på, hvad det vil koste at oprette et helt nyt postvæsen i Danmark - og om det vil fordyre postdriften at sige farvel til de stordriftsfordele, der er forbundet med at være en del af Postnord.